*3. pielikums*

**LABĀS PRAKSES PIEMĒRI HORIZONTĀLĀ PRINCIPA “VIENLĪDZĪGAS IESPĒJAS” ĪSTENOŠANĀ ES FONDU LĪDZFINANSĒTAJOS PROJEKTOS**

Šajā pielikumā aprakstīti atsevišķi labās prakses piemēri ESF un ERAF/KF projektos, lai arī LM ir pārliecinājusies, ka šādu projektu ir krietni vairāk. Projektu atlase veikta, izvēloties tos projektus, kuros veiktās darbības daudzveidīgi demonstrē, kā tās ir veicinājušas vienlīdzīgas iespējas, tostarp dzimumu līdztiesību, personu ar invaliditāti tiesību ievērošanu un iekļaušanu, nediskrimināciju vecuma, etniskās piederības un citu faktoru dēļ. Projektu atlasē tika ņemts vērā arī tas, vai tika veikta mērķa grupu vajadzību analīze, vai tiek piemērota individuāla pieeja darbā ar sociālās atstumtības riskam pakļautajām iedzīvotāju grupām un vai projekta specifiskās darbības, kas veicina HP VI ievērošanu, ir saskaņotas ar projekta mērķi.[[1]](#footnote-1) Informācija par šajā pielikumā atlasītajiem labās prakses piemēriem iegūta KP VIS un izvērtējumā par Horizontālā principa "Vienlīdzīgas iespējas" īstenošanas ietekmi 2014.-2020. gada ES fondu plānošanas periodā. [[2]](#footnote-2)

**ESF projekti**

***1. projekts***

|  |
| --- |
| **Projekta SAM** |
| **8.3.4. SAM “Samazināt priekšlaicīgu mācību pārtraukšanu, īstenojot preventīvus un intervences pasākumus”** |
| **Projekta Nr. un nosaukums** |
| **8.3.4.0/16/I/001 “Atbalsts priekšlaicīgas mācību pārtraukšanas samazināšanai”** |
| **Projekta īstenotājs, tīmekļvietne** |
| **Izglītības kvalitātes valsts dienests;** <https://www.ikvd.gov.lv/lv/projekts/atbalsts-priekslaicigas-macibu-partrauksanas-samazinasanai-pumpurs?utm_source=https%3A%2F%2Fwww.google.com%2F> |
| **Projekta īstenošanas vieta** |
| **Visa Latvija** |
| **Projekta mērķis** |
| Projekta mērķis ir samazināt priekšlaicīgas mācību pārtraukšanas (turpmāk tekstā – PMP) riskus īstenojot preventīvus un intervences pasākumus. Sākotnēji kā Projekta mērķa grupas tika izvirzīti vispārizglītojošo izglītības iestāžu izglītojamie no 5. līdz 12. klasei, kā arī profesionālās izglītības iestāžu audzēkņi no 1. līdz 4. kursam un to vispārējās izglītības iestāžu izglītojamie, kuras īsteno profesionālās izglītības programmas. Papildus tam, sākot no 2021./2022. mācību gada 1. semestra Projekta mērķa grupa ir arī 1.- 4. klašu izglītojamie. |
| **Sasniegtie rādītāji** |
| Ministru kabineta 2016. gada 12. jūlija noteikumi Nr. 460 nosaka trīs HP VI rādītājus:  - atbalstu saņēmušo sociālās atstumtības un nabadzības riskam pakļauto personu skaits (projektā sasniegtā vērtība – 9 079);  - to izstrādāto vai pilnveidoto profesionālās kompetences pilnveides programmu, metodisko līdzekļu, vadlīniju skaits, kur ir integrēti vienlīdzīgu iespēju jautājumi (dzimumu līdztiesība, invaliditāte, vecums vai etniskā piederība) (projektā sasniegtā vērtība – 17);  - specifiskus pakalpojumus saņēmušo personu ar invaliditāti skaits (asistenta, surdotulka, ergoterapeita, specializētā transporta pakalpojumi) (projektā sasniegtā vērtība – 11).  Projekta īstenošanas laikā līdz 2022. gada decembrim ir izstrādāti un īstenoti 93 497 individuālie PMP riska mazināšanas plāni un atbalsta pasākumi, pārsniedzot darbības rezultātus par 45 %. Biežāk sastopamie (80 %) atbalsta pasākumi dalījumā pēc riska veida ir bijuši ar mācību darbu un izglītības iestādi saistītie riski. Lai veidotu atbalstošu mācību vidi, līdz 2022. gada decembrim ir izstrādāti visi Projektā plānotie septiņi metodiskā atbalsta līdzekļi, īstenotas 10 no 11 iecerētajām konferencēm, nodrošinātas 1 052 (79 % no plānotā) supervīzijas pedagogiem un atbalsta personālam, izstrādātas 10 paredzētās profesionālās kompetences pilnveides programmas, kā arī īstenotas 469 (71 % no plānotā) darbnīcas izglītības iestādēs par PMP pasākumu īstenošanu.  Ņemot vērā, ka viens no PMP iemesliem ir saistīts ar ekonomiskajiem riskiem, Projekta ietvaros 2 724 izglītojamajiem tika sniegts atbalsts transporta pakalpojumu izdevumu kompensācijai, 2 581 izglītojamajam nodrošinātas naktsmītnes dienesta viesnīcā vai internātā, savukārt ēdināšanas pakalpojumi nodrošināti 8 740 izglītojamajiem. Savukārt individuālie mācību līdzekļi nodrošināti 191 profesionālās izglītības iestāžu izglītojamam un individuālas lietošanas priekšmeti – 59 PMP riskam pakļautajiem izglītojamiem. |
| **Labā prakse**  Projektam ir tieša pozitīva ietekme uz HP VI mērķu sasniegšanu, jo tā mērķis un atbalstāmās darbības ir tieši vērstas uz sociālās atstumtības riskam pakļauto bērnu un situācijas uzlabošanu un nodrošina viņiem ilgtermiņā iespējas iegūt izglītību un nebūtu izstumtiem no darba tirgus.  Projekta pasākumi bija vērsti uz agrīnu neattaisnoto kavējumu un mācību pārtraukšanas risku problēmas diagnostiku un risinājumiem, lai savlaicīgi novērstu situācijas, kas nākotnē prasītu daudz vairāk resursu un varētu būt mazāk efektīvas. Kaut arī problemātikas centrā bija izglītojamais ar risku pārtraukt mācības, tomēr svarīgi atzīmēt, ka Projekts veicināja ilgtspējīgas sadarbības sistēmas veidošanu starp pašvaldību, izglītības iestādēm, pedagogiem, atbalsta personālu un izglītojamo vecākiem vai pārstāvjiem, lai laikus identificētu riska grupas izglītojamos un sniegtu viņiem personalizētu un vajadzībās balstītu atbalstu (t. sk. pedagogu un atbalsta personāla konsultācijas, izdevumu kompensācijas par transportu, ēdināšanu, dienesta viesnīcu, u.c.), kas kopumā veicina sociālo iekļaušanu.  Vienlaikus ar projekta galvenajām aktivitātēm veiksmīgi tika īstenota virkne HP darbību, kas nodrošināja vienlīdzīgu iespēju un nediskriminācijas principu ievērošanu:  *Dzimumu līdztiesība*  Īstenojot projekta aktivitātes, nodrošināta vienlīdzīgu iespēju pamatprincipu ievērošana, novērtējot vīriešu un sieviešu lomu sabiedrības attīstībā. Dzimuma līdztiesības nodrošināšanai projektā republikas pilsētu un novadu pašvaldībās un profesionālās izglītības iestādēs projektā paredzētajās aktivitātēs tika iesaistīti abu dzimumu pārstāvji, akcentējot dzimumu līdztiesību. Ņemot vērā atšķirīgās prasmes un sniegumu dažādos mācību priekšmetos, meitenēm un zēniem tika piedāvātas aktivitātes dažādu spēju attīstībai, piemēram, meitenes ieinteresētas par tehniskajām jomām, zēni – par humanitārajām, sociālajām. PMP risku novēršanas vadlīniju saturā, rekomendāciju, konsultāciju, metodisko līdzekļu, vadlīniju, semināru, programmu pedagogiem, supervīziju, informatīvo kampaņu saturā tika integrēti dzimumu līdztiesības jautājumi.  *Personu ar invaliditāti tiesību ievērošana un sociālā iekļaušana*  Personas ar invaliditāti tika iedalītas pēc funkcionālo traucējumu veida: personas ar redzes traucējumiem (vājredzīgas un neredzīgas personas), ar dzirdes traucējumiem (vājdzirdīgas un nedzirdīgas personas), ar kustību traucējumiem (personas, kas pārvietojas ar spieķu, kruķu vai riteņkrēsla palīdzību vai kam kustību veikšanai nepieciešamas cita veida palīgierīces vai palīdzība), ar garīga rakstura traucējumiem (psihiskie traucējumi un garīgās attīstības traucējumi) vai ar cita veida traucējumiem (iepriekš neklasificētie traucējumi). Būtiski ir tas, ka katrai funkcionālo traucējumu grupai ir nepieciešami atšķirīgi pakalpojumi un atbalsts, lai nodrošinātu šo personu tiesības un vienlīdzīgas iespējas. Personām ar invaliditāti tika nodrošinātas vienlīdzīgas iespējas piedalīties projekta aktivitātēs, jo vairums profesionālās izglītības un vispārējās izglītības iestādēs ir nodrošināta piekļūstamība. Pateicoties ES fondu finansējumam daudzās izglītības iestādēs ir pielāgota ēku kompleksa infrastruktūra (uzbraucamie celiņi, pacēlāji, ēdināšanas telpas, mācību kabineti, labierīcības u.c.) personām ar invaliditāti. Projekta ietvaros paredzētas atbalsta personas cilvēkiem ar funkcionāliem traucējumiem (piemēram, asistents, atbalsta personāls, skolotāja palīgs, surdotulks, u.c.); speciālais transports personām ar invaliditāti nokļūšanai no dzīvesvietas uz izglītības iestādi vai mācību prakses vietu un atpakaļ. PMP risku novēršanas vadlīniju saturā, rekomendāciju, konsultāciju, metodisko līdzekļu, vadlīniju, semināru, programmu pedagogiem, supervīziju, informatīvo kampaņu saturā tiks integrēti invaliditātes jautājumi.  *Nediskrimināciju etniskās piederības dēļ*  PMP risku novēršanas vadlīniju saturā, rekomendāciju, konsultāciju, metodisko līdzekļu, vadlīniju, semināru, programmu pedagogiem, supervīziju, informatīvo kampaņu saturā tika integrēti nediskriminācijas etniskās piederības dēļ jautājumi. Projekta ietvaros apmācību procesā tika sniegts individuāls atbalsts grupām no nelabvēlīgas vides, ieskaitot migrantus un romu tautības pārstāvjus (piemēram, atkārtošana, paskaidrošana, apmācību ritma pielāgošana individuālajām spējām u.c.). Tika īstenoti motivējoši pasākumi etnisko minoritāšu jauniešiem, veicinot iekļaušanos apmācību programmās, veicinot sociālo iekļaušanu.  *Nediskriminācija vecuma dēļ*  PMP risku novēršanas vadlīniju, rekomendāciju, konsultāciju, metodisko līdzekļu, semināru, programmu pedagogiem, supervīziju, informatīvo kampaņu saturā tika integrēti nediskriminācijas vecuma dēļ jautājumi, t.sk., par aktīvu novecošanos un veselīgu dzīvesveidu.  Projekts ir viens no apjomīgākajiem, resursu ietilpīgākajiem un nozīmīgākajiem ES struktūrfondu pašlaik īstenotajiem projektiem izglītības jomā Latvijā. Projekts tika īstenots 81 mēneša periodā no 2017. gada marta līdz 2023. gada decembrim. |

***2. projekts***

|  |
| --- |
| **Projekta SAM un SAMP** |
| 7.2.1. SAM “Palielināt nodarbinātībā, izglītībā vai apmācībās neiesaistītu jauniešu nodarbinātību un izglītības ieguvi Jauniešu garantijas ietvaros”  7.2.1.1 SAMP “Aktīvās darba tirgus politikas pasākumu īstenošana jauniešu bezdarbnieku nodarbinātības veicināšanai” |
| **Projekta Nr. un nosaukums** |
| 7.2.1.1/15/I/001 “Jauniešu garantijas” |
| **Projekta īstenotājs, tīmekļa vietne** |
| Nodarbinātības valsts aģentūra, <https://www.lm.gov.lv/lv/jauniesu-garantija> ;  <https://www.nva.gov.lv/lv/node/246?utm_source=https%3A%2F%2Fwww.lm.gov.lv%2F> |
| **Projekta īstenošanas vieta** |
| Visa Latvija |
| **Projekta mērķis** |
| Situācija darba tirgū pakāpeniski uzlabojas, tomēr jauniešiem, kas nemācās, nestrādā un neapgūst arodu (personas ar zemu izglītības līmeni, ilgstošie bezdarbnieki, personas ar invaliditāti u. c.), ir grūtības iekļauties darba tirgū neatbilstošas izglītības vai profesionālo iemaņu dēļ. Projekta ietvaros NVA sadarbībā ar izglītības iestādēm, darba devējiem un citām juridiskām personām organizēja apmācību un nodarbinātības pasākumus bezdarbniekiem.  Projekta mērķis ir sekmēt 19 000 jauniešu bezdarbnieku pāreju uz nodarbinātību, jo īpaši īstenojot darba tirgus prasībām atbilstošu prasmju un iemaņu paaugstināšanas pasākumus un praktiskas pieredzes iegūšanu darbavietā.  Mērķa grupas iesaiste projektā īstenotajos pasākumos nodrošina jauniešiem bezdarbniekiem iespēju iegūt darba tirgus prasībām atbilstošas prasmes un iemaņas, profesionālo kvalifikāciju, kā arī praktisku pieredzi darbavietā. |
| **Sasniegtie rādītāji** |
| 2014.–2018. gadā (projekta ieviešanas periodā) reģistrētā bezdarbnieka statusu NVA saņēma 73 818 jaunieši 15–24 gadu vecumā un 82 877 jaunieši 25–29 gadu vecumā, savukārt VIAA īstenotajās programmās iesaistījās 9 443 nenodarbinātie jaunieši. 2014.–2018. gadā darbā iekārtojās 42 942 NVA reģistrētie jaunieši bezdarbnieki 15–24 gadu vecumā un 56 284 jaunieši 25–29 gadu vecumā (62 % no visiem NVA reģistrētajiem jauniešiem bezdarbniekiem).  Kopumā 2014.–2018. gadā Jauniešu garantiju ietvaros darba meklēšanas atbalsta pasākumos piedalījās 137 651 jaunietis, konkurētspējas paaugstināšanas pasākumos – 47 104 jaunieši, jauniešiem tika sniegtas 176 839 karjeras konsultācijas (168 677 saņēma karjeras konsultācijas NVA un 8 162 – Valsts izglītības attīstības aģentūrā (VIAA), individuāli un grupās). Savukārt ilgtermiņa atbalsts tika sniegts 29 526 jauniešiem (20 083 reģistrētajiem bezdarbniekiem; 8 938 nenodarbinātajiem jauniešiem un 505 ieslodzījuma vietās esošajiem jauniešiem 7.2.1.2. pasākuma ietvaros). Dalībnieku skaits veido 103 % no plānotā Jauniešu garantijās iesaistāmo jauniešu skaita (2014.–2019. gadā programmā bija jāiesaista 28 700 NEET jaunieši).  Piecu gadu laikā projekts ir sasniedzis iznākuma rādītājus - bezdarbnieki, tostarp ilgstošie bezdarbnieki, kuri ir saņēmuši atbalstu un uzsākuši dalību apmācību vai nodarbinātības pasākumu un JNI atbalstīto pasākumu dalībnieki, 106% apmērā jeb dalību uzsākušas 20 083 **unikālās personas** no 19 000 noteiktajām. Sadalījumā pa vecuma grupām lielākais dalību uzsākušo skaits (55%) bija vecumā 18-24 gadiem, savukārt vismazākais vecuma grupā 15-17 gadiem – 2% un neskatoties uz to, ka vecuma grupā 25-29 gadiem ir lielāks reģistrēto jauniešu bezdarbnieku skaits nekā vecuma grupā 15-24 gadiem, no dalību uzsākušajiem šajā vecuma grupā ir 43%. Tādējādi secināms, ka projekts ir sasniedzis savu izvirzītos mērķi arī attiecībā uz to, ka prioritāri atbalsts sniegts jauniešiem bezdarbniekiem vecuma grupā 15-24 gadiem.  Projekta rezultāta rādītāji ir šādi:  Kvalifikāciju ieguvušie dalībnieki tūlīt pēc dalības apmācībās – 5 934 personas.  Dalībnieki, kas ir bezdarbnieki un pēc aiziešanas saņem darba, pieaugušo izglītības, mācekļa vai prakses vietas piedāvājumu – 12 050 personas.  Dalībnieki, kas ir bezdarbnieki un pēc aiziešanas iesaistījušies izglītībā/apmācībā, kvalifikācijas ieguvē, vai ir nodarbināti, tostarp pašnodarbinātie – 8 325 personas.  Dalībnieki, kas ir ilgstošie bezdarbnieki un saņem darba, pieaugušo izglītības, mācekļa vai prakses vietas piedāvājumu pēc aiziešanas – 4 618 personas.  Dalībnieki, kas ir ilgstošie bezdarbnieki un pēc aiziešanas iesaistījušies izglītībā/apmācībā, kvalifikācijas ieguvē, vai ir nodarbināti, tostarp pašnodarbinātie – 3 345 personas.  Dalībnieki, kas piedalās pieaugušo izglītībā, apmācības programmās, kuras pabeidzot, tiek iegūta kvalifikācija, mācekļa praksē vai stažēšanās pasākumos sešos mēnešos pēc aiziešanas – 2 214 personas.  Nodarbinātībā iesaistītie dalībnieki sešos mēnešos pēc aiziešanas – 8 290 personas.  Pašnodarbinātībā iesaistītie dalībnieki sešos mēnešos pēc aiziešanas – 86 personas. |
| **Labā prakse** |
| Kā projekta labā prakse minama sekmīgā to galveno problēmu, ar kurām mērķa grupas jaunieši saskaras darba tirgū neatkarīgi no dzimuma, invaliditātes vai etniskās piederības, risināšana. Projekta mērķis un atbalstāmās darbības ir tieši vērstas uz sociālās atstumtības riskam pakļauto jauniešu situācijas uzlabošanu un nodrošina vienlīdzīgu piekļuvi pakalpojumiem, precēm, palīdzībai un informācijai neatkarīgi no dzimuma, invaliditātes veida, vecuma, etniskās piederības un citiem faktoriem. Jāpiebilst, ka no visiem 2014.–2018. gadā iesaistītajiem jauniešiem 26 % bija ar pamatizglītību vai nepabeigtu pamatizglītību, 62 % – ar vispārējo vidējo izglītību vai profesionālo izglītību un 12 % – ar augstāko izglītību. 63 % no visiem atbalstu saņēmušajiem jauniešiem bija no lauku apvidiem, 7 % – personas ar invaliditāti un 10 % – citas nelabvēlīgā situācijā esošas personas (trūcīgas personas, personas ar apgādībā esošiem bērniem, bezpajumtnieki u. c.). 61 % visu projektā iesaistīto jauniešu bija sievietes, 39 % – vīrieši.  Lai arī projektam sākotnēji tika noteikta netieša pozitīva ietekme uz horizontālo principu “Vienlīdzīgas iespējas”, tā ietekme uz HP VI mērķu sasniegšanu tiek vērtēta kā būtiska, jo projekta darbības radīja labvēlīgus apstākļus sociālās atstumtības riskam pakļautām iedzīvotāju grupām un uzlaboja to stāvokli. Īpaši ir jāizceļ tas, ka lielākā daļa HP specifisko darbību bija iekļautas MKN par pasākuma īstenošanu[[3]](#footnote-3) kā atbalstāmās darbības un to izmaksas bija projekta attiecināmās izmaksas. Piemēram, pakalpojumu izmaksas par ergoterapeitu, surdotulku vai citu speciālistu pakalpojumiem pasākumos iesaistītajiem jauniešiem un specializētā transporta pakalpojums.  Projektā īstenotās darbības kopumā veicināja sociālo iekļaušanu, nodrošinot jauniešiem bezdarbniekiem projekta pasākumu pieejamību visā Latvijas teritorijā, ko nodrošināja NVA filiāļu reģionālais pārklājums un projektā nodrošinātais atbalsts izdevumu par transportu un dzīvojamo telpu īri vai dzīvošanu dienesta viesnīcā kompensācijai, ja jaunietis bezdarbnieks piedalās aktīvajos nodarbinātības pasākumos.  Lai nodrošinātu vienlīdzīgas iespējas jauniešiem bezdarbniekiem ar invaliditāti iesaistīties projekta pasākumos, atbilstoši Publisko iepirkumu likumam, projekta vadības personāls sadarbībā ar NVA atbildīgajiem speciālistiem un īstenošanas personālu NVA filiālēs organizēja to vajadzībām atbilstošus specifiskos pakalpojumus.  Pasākums „Subsidētās darba vietas jauniešiem bezdarbniekiem (pasākumi noteiktām personu grupām)” veicināja sociālās atstumtības riskam pakļauto iedzīvotāju grupu (nelabvēlīgākā situācijā esoši darbinieki un jaunieši bezdarbnieki ar invaliditāti) darba prasmju un iemaņu pilnveidi, kā arī konkurētspēju un to iekļaušanos darba tirgū. Tika sekmēta jauniešu bezdarbnieku iekļaušanās sabiedrībā, konkurētspēja un iekārtošanās pastāvīgā darbā, kā arī darba prasmju un iemaņu pilnveidošana, organizējot jauniešu bezdarbnieku nodarbināšanu nelabvēlīgākā situācijā esošiem jauniešiem bezdarbniekiem un jauniešiem bezdarbniekiem ar invaliditāti. Personām ar garīga rakstura traucējumiem, ir ierobežotas iespējas vai vispār nav iespēju iekļauties aktīvā darba tirgū, tāpēc projektā nodrošinātas atbalsta personas darba vietā cilvēkiem ar garīga rakstura traucējumiem.  Projektā īstenotas specifiskas darbības, kas veicina dzimumu līdztiesību, piemēram, karjeras konsultācijās tika integrēti dzimumu līdztiesības jautājumi (jo īpaši, mazināti aizspriedumi par kādu no dzimumiem noteiktā profesionālā jomā), NVA karjeras konsultantiem ir pieejama metodika darbam ar riska grupām, lai projekta ietvaros sniegtu maksimāli pielāgotas konsultēšanas metodes vecākiem pēc bērna kopšanas atvaļinājuma.  Projektā īstenotas specifiskas darbības, kas veicina personu ar invaliditāti tiesību ievērošanu un iekļaušanu, projekta īstenošanā ir nodrošināti apstākļi, kas sniedz iespēju personai ar invaliditāti piedalīties projekta vadībā un īstenošanā – iestādē ir personām ar invaliditāti pieejama vide, darbavieta un sanitārās telpas.  Mērķa grupas jauniešiem bezdarbniekiem apmācību un nodarbinātības laikā tika nodrošināti specifiski pakalpojumi - ergoterapeita, surdotulka pakalpojums un specializētā transporta jauniešiem ar invaliditāti pakalpojums. Projekta īstenošanas laikā ergoterapeita pakalpojums sniegts 287 sievietēm un 362 vīriešiem, surdotulka pakalpojums sniegts 5 sievietēm un 4 vīriešiem, asistenta pakalpojums sniegts 1 sievietei un 3 vīriešiem.  Apmācības un nodarbinātība mērķa grupām tika īstenotas pielāgotās telpās, visu projekta pasākumu iepirkumos izglītības iestādēm un darba devējiem tika izvirzīta prasība līguma izpildes laikā nepieciešamības gadījumā uzņemt personas ar invaliditāti apmācību un darba īstenošanas vietās un nodrošināt tiem atbilstošu apmācību un darba procesu. Gadījumā, ja pielāgojumi nav iespējami, noteiktajā kārtībā tos var nodrošināt no projekta paredzētā finansējumu un saskaņā ar iekšējiem un ārējiem normatīviem aktiem.  Projektā tika paredzētas specifiskas darbības, kas veicina nediskrimināciju etniskās piederības dēļ (piemēram, NVA karjeras konsultantiem ir pieejama metodika darbam ar riska grupām, lai projekta ietvaros sniegt maksimāli pielāgotas konsultēšanas metodes – cilvēkiem ar zemu izglītības līmeni, valodas, komunikāciju barjerām). Projekta ietvaros tika sniegts individuāls atbalsts grupām no nelabvēlīgas vides, ieskaitot migrantus un romu tautības pārstāvjus.  Projekta īstenošanas personāla apmācību un semināru, informatīvo semināru darba devējiem un izglītības iestādēm saturā tika integrēti jautājumi par dzimumu līdztiesību, personu ar invaliditāti tiesību ievērošanu un iekļaušanu un nediskriminācijas etniskās piederības, stereotipisku uzskatu izskaušanai un dažādības izpratnes veicināšanai.  Projekta specifiskie pakalpojumi mērķu grupas jauniešiem bezdarbniekiem mazināja šķēršļus nodarbinātībai, īpaši sniedzot atbalstu nelabvēlīgākā situācijā esošām personām, lai uzsāktu darba attiecības vai iesaistītos projekta pasākumos, kas veicina nodarbinātību un neatkarīgu dzīvi.  Tika nodrošinātas vienlīdzīgas iespējas ikvienam mērķu grupas jaunietim bezdarbniekam neatkarīgi no dzimuma, invaliditātes veida, rases vai etniskās izcelsmes un citiem faktoriem iesaistīties projekta pasākumos.  Projekta īstenošanas laikā tika īstenoti tādi pasākumi kā, piemēram, jauniešu uzrunāšana, konsultēšana, individuālā profilēšana un individuālās pasākumu programmas izstrāde, programmas vadītāja atbalsts, mentora atbalsts, speciālistu (psihologs, karjeras konsultants u. c., izņemot ārstniecības personālu) konsultācijas, iesaiste vietējās sabiedriskajās aktivitātēs, specifiskajos pasākumos jauniešiem ar invaliditāti u. c. |

***3. projekts***

|  |
| --- |
| **Projekta SAM un SAMP** |
| 9.1.4. SAM “Palielināt diskriminācijas riskiem pakļauto personu integrāciju sabiedrībā un darba tirgū”  9.1.4.4. SAMP “Dažādību veicināšana (diskriminācijas novēršana)” |
| **Projekta Nr. un nosaukums** |
| 9.1.4.4/16/I/001 “Dažādības veicināšana” |
| **Projekta īstenotājs, tīmekļvietne** |
| Sabiedrības integrācijas fonds, <https://www.sif.gov.lv/lv/projekts/dazadibas-veicinasana>;  <https://www.dazadiba.lv/> |
| **Projekta īstenošanas vieta** |
| Visa Latvija |
| **Projekta mērķis** |
| Veicināt sociālās atstumtības un diskriminācijas riskiem pakļauto personu nodarbinātību un sociālekonomisko iekļaušanos, vienlaikus sekmējot sabiedrības informētību un vispārējo izpratni par diskriminācijas novēršanu un iekļaujošu sabiedrību. Projekta ietvaros tiek risinātas tādas problēmas, ka sabiedrībā joprojām pastāv diskriminācija dažādu iemeslu dēļ (galvenokārt, dzimuma, vecuma, invaliditātes vai etniskās piederības dēļ), kā arī netiek pilnvērtīgi veicināta diskriminācijas riskiem pakļauto personu iekļaušanās sociālekonomiskajās aktivitātes (personu integrāciju darba tirgū, izglītībā un sabiedrībā). Veiktas arī vairākas sociālās aktivitātes un pasākumi gan valsts, gan novadu mērogā, lai sekmētu sabiedrības informētību un vispārējo izpratni par diskriminācijas novēršanu, kā arī inovatīvi un koordinēti pakalpojumi sociālās atstumtības un diskriminācijas riskiem pakļautajām personu grupām, t. sk. patvēruma meklētājiem un personām ar bēgļa vai alternatīvo statusu, Ukrainas civiliedzīvotājiem palīdzot integrēties sabiedrībā, ceļot šo personu ticību saviem spēkiem, nostiprinot sociālās iemaņas un rodot risinājumu dažādām problēmām, tādejādi veicinot atgriešanos aktīvajā dzīvē. Lai mazinātu ar bezpajumtniecību saistītās problēmas, 2022. gadā veikts izmēģinājumprojekts, lai kompleksi un atbilstoši individuālajām vajadzībām meklētu un pārbaudītu risinājumus ilgstošas bezpajumtniecības riska samazināšanai. Kā arī organizētas un atbalstītas daudzveidīgas aktivitātes, kas ir vērstas uz dažādu sabiedrības grupu aktīvāku un iekļaujošu iesaistīšanu, sniedzot atbalstu darba devējiem un to darbiniekiem starpkultūru kompetences, funkcionējošas integrācijas un pretdiskriminācijas principu attīstībā. |
| **Sasniegtie rezultāti** |
| Saskaņā ar KPVIS datiem projekta īstenošanas laikā par vienlīdzīgu iespēju aspektiem (dzimumu līdztiesība, invaliditāte, vecums vai etniskā piederība) apmācītas 1 160 personas – 84,1 % no tām sievietes, 15,9 % vīrieši.  Atbalstu saņēmuši 3 239 sociālās atstumtības un nabadzības riskam pakļautie iedzīvotāji – 69,9 % no tiem sievietes, 29,1 % vīrieši. |
| **Labā prakse** |
| Projektam ir tieša ietekme uz horizontālo principu “Vienlīdzīgas iespējas”, un tā ietvaros ir īstenotas specifiskas darbības HP VI veicināšanai. Projekta mērķis tieši sekmē vienlīdzīgu iespēju nodrošināšanu Latvijas sabiedrībā, īpašu uzmanību vēršot personām, kuras pakļautas sociālās atstumtības un diskriminācijas riskam dzimuma, vecuma, invaliditātes vai etniskās piederības dēļ. Projekta darbības nodrošināja iespējas ikvienam projekta dalībniekam saņemt vienlīdzīgus pakalpojumus, palīdzību un informāciju neatkarīgi no dzimuma, invaliditātes veida, vecuma un citiem faktoriem. Projekta aktivitāšu visaptverošā pieeja veicināja sociālās atstumtības riskam pakļauto personu iekļaušanos sabiedrībā, nodarbinātības, izglītības un sociālās iekļaušanas jomās, kā arī sekmēja toleranci un sabiedrības saliedētību starp dažādām diskriminācijas riskam pakļauto personu grupām.  Visu projekta pasākumu publisko iepirkumu nolikumos tika iekļauta prasība nodrošināt piekļūstamības prasības telpām, kurās notika apmācības vai citi pasākumi. Tika veiktas pasākumu dalībnieku aptaujas par specifisku atbalsta pasākumu nepieciešamību, piemēram, materiālu Braila vai palielinātā drukā nepieciešamība. Informācija par projekta aktivitātēm tika veidota un ievietota tīmeklī vienkāršā valodā, arī pasākumos bija izmantota vienkārša valoda. Īpaši jāatzīmē dažādu mērķa grupu pārstāvju iesaistīšana pasākumos ne tikai kā klausītājiem, bet arī lektoriem vai viesiem. Piemēram, apmācību darba devējiem viesi bija cilvēki ar invaliditāti, cilvēki ar atšķirīgu etnisko piederību vai seksuālo orientāciju, kuri dalījās ar savu unikālo pieredzi tādējādi veicinot sabiedrības izpratni par dažādo. Savukārt atbalsta sniegšanai Ukrainas civiliedzīvotājiem tika piesaistīti mentori ar daudzvalodu zināšanām, lai nodrošinot vienlīdzīgas iespējas saņemt projekta ietvaros piedāvātos atbalsta pakalpojumus.  Visas projekta darbības ir vērstas uz HP VI mērķu sasniegšanu, īstenojot tādas labās prakses aktivitātes kā:  1) diskriminācijas novēršanas un sociālās iekļaušanas pakalpojumu īstenošana sociālās atstumtības un diskriminācijas riskiem pakļautajiem iedzīvotājiem, tai skaitā:  - mērķa grupas profilēšana;  - motivācijas paaugstināšana un atbalsta pakalpojumu nodrošināšana;  2) izmēģinājumprojekta "Dzimuma aspekta integrēšana budžeta veidošanas procesā" (gender budgeting) īstenošana un attiecīgu ieteikumu sniegšana;  3) diskriminācijas novēršanas pasākumu īstenošana darba devējiem un to darbiniekiem, tai skaitā:  - izglītojoši pasākumi par sociālās iekļaušanas un diskriminācijas novēršanas jautājumiem;  - atbalsta pasākumi iekļaujošas darba vides veicināšanai un dažādības vadībai;  4) sociālā darbinieka un sociālā mentora pakalpojuma nodrošināšana patvēruma meklētājiem un personām ar bēgļa vai alternatīvo statusu;  5) informācijas un publicitātes pasākumi par projekta īstenošanu;  6) sabiedrības izpratnes un informētības pasākumu īstenošana par sociālās iekļaušanas veicināšanas un diskriminācijas novēršanas jautājumiem;  7) izmēģinājumprojekts atbalsta pasākumu sniegšanai bezpajumtniekiem;  8) sociālā mentora pakalpojuma nodrošināšana Ukrainas civiliedzīvotājiem.  Jāatzīmē arī daudzveidīgās projekta mērķa grupas:  1) sociālās atstumtības un diskriminācijas riskiem pakļauto personu grupas:  - personas, kuras pakļautas diskriminācijas riskiem dzimuma dēļ, tai skaitā personas pēc bērna kopšanas atvaļinājuma, no vardarbības cietušas personas, personas, kuras kopj citu ģimenes locekli, viena vecāka ģimenes pārstāvji;  - personas, kuras pakļautas diskriminācijas riskiem vecuma dēļ (personas pēc 50 gadu vecuma (50+));  - personas, kuras pakļautas diskriminācijas riskiem invaliditātes dēļ, tai skaitā bezdarbnieki ar invaliditāti, personas ar invaliditāti un zemu izglītības līmeni;  - personas, kuras pakļautas diskriminācijas riskiem etniskās piederības dēļ, tai skaitā romu tautības pārstāvji un citas etniskās minoritātes;  2) darba devēji un to darbinieki;  3) patvēruma meklētāji un personas ar bēgļa vai alternatīvo statusu;  4) personas, kuras pakļautas sociālās atstumtības riskam – bezpajumtnieki;  5) Ukrainas civiliedzīvotāji.  Projekta gaitā organizētas mācības “Skatu punkti”, kurās izpratni un kompetenci par dažādības vadības jautājumiem paaugstinājuši 1 160 dažādu līmeņu speciālisti – pašvaldību iestāžu, biedrību vai nodibinājumu, uzņēmumu vadītāji un speciālisti ir guvuši zināšanas un izpratni par to, kāpēc iecietība un dažādības vadība ir svarīga un kādi ir ieguvumi darba devējiem. Dažādības vadības mācībām izveidota interneta vietne [www.skatupunkti.lv](http://www.skatupunkti.lv).  Projekta ietvaros uzsākta kustība "Dažādībā ir spēks", lai veicinātu toleranci pret dažādību Latvijas uzņēmumos, organizācijās, institūcijās un darba tirgū kopumā. Uzņēmēji un vadītāji varēja veikt pašnovērtējumu vietnē [www.dazadiba.lv](http://www.dazadiba.lv), lai saņemtu ekspertu vērtējumus, ieteikumus un komentārus par darbībām, kuras palīdz darba devējam pilnveidot savu sniegumu dažādības vadībā. Lai veidotu iekļaujošāku un atvērtāku sabiedrību un novērstu diskrimināciju, organizēta informatīvā kampaņa "Atvērtība ir vērtība".  Sociālā mentora pakalpojums tika nodrošināts 1958 Ukrainas civiliedzīvotājiem un vidēji gadā 390 patvēruma meklētājiem un personām ar bēgļa vai alternatīvo statusu.  Attiecīgi projekta ietvaros visas darbības ir vērtējamas kā specifiskas darbības, kas tieši vērstas uz horizontālā principa “Vienlīdzīgas iespējas” mērķu sasniegšanu un ir instruments vienlīdzīgu iespēju nodrošināšanai neatkarīgi no dzimuma, vecuma, invaliditātes vai etniskās piederības. |

**ERAF/KF projekti**

***1. projekts***

|  |
| --- |
| **Projekta SAM un SAMP** |
| 5.4.1. SAM “Saglabāt un atjaunot bioloģisko daudzveidību un aizsargāt ekosistēmas”  5.4.1.1. SAMP “Antropogēno slodzi mazinošas infrastruktūras izbūve un rekonstrukcija Natura 2000 teritorijās” |
| **Projekta Nr. un nosaukums** |
| 5.4.1.1/17/A/020 “Kvalitatīvas tūrisma un dabas izziņas infrastruktūras tīkla veidošana antropogēnās slodzes mazināšanai aizsargājamo ainavu apvidū „Augšzeme” |
| **Projekta īstenotājs, tīmekļvietne** |
| Augšdaugavas novada pašvaldības centrālā administrācija, <https://www.augsdaugavasnovads.lv/pasvaldiba/attistiba-planosana-uznemejdarbiba/projekts/projekts-kvalitativas-turisma-un-dabas-izzinas-infrastrukturas-tikla-veidosana-antropogenas-slodzes-mazinasanai-aizsargajamo-ainavu-apvidu-augszeme/> |
| **Projekta īstenošanas vieta** |
| Svente, Sventes pagasts |
| **Projekta mērķis** |
| Mazināt antropogēnās slodzes, tostarp tūrisma, eitrofikācijas un vides piesārņojuma iespējamo ietekmi uz Sventes ezera un tā apkārtnes īpaši augstas kvalitātes Eiropas Savienības un Latvijas aizsargājamajiem biotopiem, savienojot aizsargājamo ainavu apvidus “Augšzeme” apmeklētākos objektus Sventes ezera publisko pludmali un Jaunsventes parku ar kombinēta velomaršruta kvalitatīvu infrastruktūru. |
| **Sasniegtie rezultāti** |
| Izbūvēta velotaka, realizēts būvprojekts "Sventes ezera krasta labiekārtošanai", kas iekļauj pašvaldības ceļa “Bangas-Rožlauki” posma uzlabošanu un Sventes ezera publiskās pludmales teritorijas labiekārtošanu. Jaunsventes parkā atjaunots vēsturiskais ceļš un rekonstruēts pastaigu celiņu tīkls, papildinot to ar stāvlaukumu automašīnām, soliņiem, piknika vietām, pastaigu laipām, skatu platformām, lapenēm, tualeti un citiem elementiem. |
| **Labā prakse** |
| Projekta ietvaros ir īstenoti vides un informācijas piekļūstamības nodrošināšanas pasākumi personām ar invaliditāti, kas pārsniedz normatīvajos aktos noteikto attiecībā uz vides un informācijas piekļūstamību. Projektā ir īstenoti labās prakses ieteikumi attiecībā uz piekļūstamības nodrošināšanu cilvēkiem ar kustību, redzes, dzirdes un garīga rakstura traucējumiem. Sventes ezera publiskajā pludmalē personām ratiņkrēslos ir iespēja nokļūt Lielajā pludmalē (ar pavadoni), pārvietoties pa Lielo gājēju laipu un izmantot pielāgotu tualeti, pielāgotus galdiņus un solus ar atzveltnēm. Jaunsventes parkā personas ratiņkrēslos var pārvietoties pa Dumbrāju laipu, pa parka terašu celiņiem (ar pavadoni), izmantot atpūtai un skatu baudīšanai Sešstūru lapeni, lietot pielāgotu tualeti, pie piknika vietām un pie parka celiņiem ir soliņi ar atzveltnēm. Autostāvvietas ir ar cietu segumu. Uz laipām un parka celiņiem ierīkotas vietas, kur var samainīties, kā arī īslaicīgas atpūtas vietas. Uzbrauktuve aprīkota ar margām 2 līmeņos. Laipu ietves platums atbilst vides piekļūstamības labajai praksei, kas noteikta Vides pieejamības vadlīnijās publiskām būvēm un telpām un publiskajai ārtelpai[[4]](#footnote-4).  Jāmin arī tas, ka Latvijas Cilvēku ar īpašām vajadzībām sadarbības organizācija SUSTENTO kopā ar projekta īstenotājiem izvērtēja projekta būvniecības dokumentāciju, kas ļāva pilnveidot iecerēto risinājumu un nodrošināt ērtāku, brīvāku un drošāku atpūtu cilvēkiem ar invaliditāti gan pie Sventes ezera, gan Jaunsventes parkā. Īpaši ir jāatzīmē tas, ka projekta īstenotāji konsultējās ar cilvēkus ar invaliditāti pārstāvošo organizāciju jau būvprojekta izstrādes sākumā, kas, kā rāda prakse, ir visefektīvākais veids kā nodrošināt piekļūstamību visām iedzīvotāju grupām. |

***2. projekts***

|  |
| --- |
| **Projekta SAM un SAMP** |
| 4.2.2. SAM “Atbilstoši pašvaldības integrētajām attīstības programmām sekmēt energoefektivitātes paaugstināšanu un AER izmantošanu pašvaldību ēkās” |
| **Projekta Nr. un nosaukums** |
| 4.2.2.0/17/I/013 “Energoefektivitātes paaugstināšana stadiona "Daugava" ģērbtuvju ēkā Liepājā” |
| **Projekta īstenotājs, tīmekļvietne** |
| Liepājas pilsētas pašvaldības iestāde "Liepājas pilsētas pašvaldības administrācija";  <https://www.liepaja.lv/stadiona-daugava-noslegusies-buvdarbi-administracijas-un-sportistu-gerbtuvju-eka/> |
| **Projekta īstenošanas vieta** |
| Liepājas valstspilsētas pašvaldība |
| **Projekta mērķis** |
| Projekta mērķis ir samazināt primārās enerģijas patēriņu un pašvaldības izdevumus par siltumapgādi stadiona "Daugava" ģērbtuvju ēkai, Jūrmalas parks 3, Liepājā, paaugstinot tās energoefektivitāti.  Projekta īstenošanas rezultātā samazināsies primārās enerģijas patēriņš un pašvaldības izdevumi par siltumapgādi stadiona "Daugava" ģērbtuvju ēkai. Veicot ieguldījumus ēkā, uzlabosies tās funkcionalitāte un tās noslogotība pieaugs, pagarinot bērnu un jauniešu treniņu sezonu stadionā. |
| **Sasniegtie rezultāti** |
| Projekta ietvaros ēkā veikta fasādes sienu, cokola, jumta un bēniņu siltināšana, logu un durvju nomaiņa, pirmā stāva grīdu siltināšana, iekšējo inženiertīklu pārbūve, tostarp ūdensapgādes, apkures sistēmas un elektroinstalāciju pārbūve, automātiskā ugunsgrēka signalizācijas un zibens aizsardzības sistēmu uzstādīšana, kā arī jaunas kanalizācijas sistēmas un ventilācijas sistēmu izbūve. Papildus energoefektivitātes paaugstināšanas pasākumiem, kas tika līdzfinansēti no ERAF, par finansējuma saņēmēja līdzekļiem tika veikta arī vides piekļūstamības uzlabošana, kā rezultātā ēkas pirmais stāvs ir kļuvis pieejams cilvēkiem ar kustību traucējumiem. |
| **Labā prakse** |
| Projekta, kura primārais mērķis ir paaugstināt objekta energoefektivitāti, ERAF/KF ieguldījumu rezultātā, ir nodrošināta arī vides un informācijas piekļūstamība – izbūvēta tualete un dušas telpa cilvēkiem ar funkcionāliem traucējumiem un uzbrauktuve pie ēkas. Apvienojot ēkas siltināšanu ar piekļūstamības uzlabošanu, tika nodrošināta ne tikai energoefektivitāte un komforts visiem lietotājiem, bet arī veicināta sociālā iekļaušana. Projekts kalpo kā labās prakses piemērs, kā infrastruktūras uzlabojumi var vienlaikus risināt gan klimatneitralitātes mērķus, gan cilvēktiesību ievērošanu. Šī pieeja stiprina sabiedrības iekļaujošumu un veicina vienlīdzīgas iespējas visiem sporta un stadiona infrastruktūras lietotājiem, neatkarīgi no viņu funkcionālajām spējām. |

1. Plašāk par labās prakses piemēriem skatīt šeit:

   ESF projekti – Vidusposma izvērtējums par horizontālā principa “Vienlīdzīgas iespējas” īstenošanas ietekmi uz dzimumu līdztiesības veicināšanu, personu ar invaliditāti tiesību ievērošanu un iekļaušanu, diskriminācijas novēršanu 2014.–2020. gada Eiropas Savienības fondu plānošanas periodā (*Baltic Institute of Social Sciences*; izstrādes laiks: 2018. gada septembris – 2019. gada marts);

   skatīt šeit: <https://www.esfondi.lv/upload/izvertejumi/biss_petijuma_zinojums_08_03_2019.pdf>;

   2) ERAF/KF projekti – Vides un informācijas pieejamība. Labās prakses piemēri ERAF un KF projektos; skatīt šeit: <http://sf.lm.gov.lv/f/files/vienlidzigas_iespejas_2014-2020/Laba_prakse_sustento_16012019.pdf>. [↑](#footnote-ref-1)
2. Horizontālā principa "Vienlīdzīgas iespējas" īstenošanas ietekmes 2014.-2020. gada ES fondu plānošanas periodā izvērtējums, skatīt šeit: https://www.lm.gov.lv/lv/horizontala-principa-vienlidzigas-iespejas-istenosanas-ietekmes-2014-2020-gada-es-fondu-planosanas-perioda-izvertejums-0 [↑](#footnote-ref-2)
3. https://likumi.lv/ta/id/274081-darbibas-programmas-izaugsme-un-nodarbinatiba-7-2-1-specifiska-atbalsta-merka-palielinat-nodarbinatiba-izglitiba-vai [↑](#footnote-ref-3)
4. https://www.lm.gov.lv/sites/lm/files/data\_content/pieejamiba\_12042018\_lm\_vadlinijas1.pdf [↑](#footnote-ref-4)