*Pielikums Nr.1*

# ESF PROJEKTU DALĪBNIEKU PROFILS

# Dalībnieku kopējais skaits


Kopumā pārskata periodā ESF projektos **28 SAM ietvaros piedalījušies 484 096 dalībnieki.**[[1]](#footnote-1) Lielāks dalībnieku skaits ir tajos SAM, kuros kā mērķa grupa ir noteikts plašs personu loks (piemēram, sabiedrība kopumā, bezdarbnieki, jomā nodarbinātie), savukārt SAM, kuros mērķa grupas lielums jau sākotnēji ir ievērojami šaurāks un maksimālais dalībnieku skaits ir ierobežots, dalībnieku skaits attiecīgi ir mazāks. Turklāt atšķiras arī projektu īstenošanas termiņš **–** 7.1.1. SAM, 9.1.1.1 un 9.1.1.2. SAMP projektu ilgums ir 9 gadi, 8.4.1. SAM – 7 gadi, 9.2.4.1. un 9.2.4.2. SAMP – 6 gadi, kas ietekmē dalībnieku skaitu.

Aplūkojot datus SAM līmenī (1. attēls), visvairāk dalībnieku ir reģistrēti šādos SAM:9.2.4. SAM (*veselības veicināšanas un slimību profilakses pakalpojumu pieejamība*) – 89 758 dalībnieki, kas ir 18,5 % no visiem ESF projektu dalībniekiem;8.4.1. SAM (*nodarbināto personu profesionālās kompetences pilnveide*) – 74 759 dalībnieki, kas ir 15,4 % no visiem ESF projektu dalībniekiem;

7.1.1. SAM (*bezdarbnieku kvalifikācija un prasmes atbilstoši darba tirgus pieprasījumam*) – 70 191 dalībnieks, kas ir 14,5 % no visiem ESF projektu dalībniekiem;

9.1.1. SAM (*ilgstošo bezdarbnieku aktivizācijas pasākumi*) – 48 968 dalībnieki, kas ir 10,1 % no visiem ESF projektu dalībniekiem;14.1.2. SAM (*atveseļošanas pasākumi labklājības jomā*) – 29 893 dalībnieki, kas ir 6,2 % no visiem ESF projektu dalībniekiem;7.2.1. SAM (*nodarbinātībā, izglītībā vai apmācībās neiesaistītu jauniešu nodarbinātība un izglītība*) – 29 706 dalībnieki, kas ir 6,1 % no visiem ESF projektu dalībniekiem.

1. attēls




*Datu avots: KPVIS*

**Dalībnieki dalījumā pēc dzimuma**

Datu analīze **dalījumā pēc** **dzimuma** (sk. 2. attēlu) rāda, ka 35,6 % ESF projektu dalībnieki ir vīrieši un 64,4 % – sievietes. Vīriešu un sieviešu proporcijas dažādu SAM/SAMP projektu dalībnieku vidū atšķiras, ko nosaka attiecīgā SAM/SAMP mērķi, mērķa grupas un atbalstāmās darbības. Piemēram, ja atbalsts ir vērsts uz mērķa grupām, kuras pārstāv nozari ar izteiktu dzimumu segregāciju, kā tas ir veselības aprūpes vai izglītības nozarē, tad attiecīgi arī SAM projektu dalībnieku vidū dominē sievietes. Savukārt tajos SAM, kuru mērķa grupa ir plašāka sabiedrība, piemēram, bezdarbnieki, visi Latvijas iedzīvotāji vai personas ar invaliditāti, izteiktu dzimumu disproporciju nevar novērot, un samērs ir 40**–**60 % robežās. Tas arī atbilst vidējiem rādītājiem par bezdarbniekiem valstī dalījumā pēc dzimuma **–** vidēji periodā no 2014. līdz 2023. gadam 43,2 % bezdarbnieku bija sievietes un 56,8 % **–** vīrieši. Var secināt, ka šajos SAM nav bijuši šķēršļi vienam vai otram dzimumam saņemt ESF līdzfinansēto atbalstu.

2. attēls



*Datu avots: KPVIS*

**SAM ar līdzsvarotu dzimumu pārstāvniecību (40–60 %):**

8.5.1 SAM (*palielināt kvalificētu profesionālās izglītības iestāžu audzēkņu skaitu pēc to dalības darba vidē balstītās mācībās vai mācību praksē uzņēmumā*) sieviešu īpatsvars ir 40,1 % un vīriešu īpatsvars ir 59,9 %. Tas saistīts ar lielāku vīriešu īpatsvaru profesionālo izglītības iestāžu izglītojamo vidū laikā no 2017. līdz 2023. gadam (laika periodā, kad tika īstenots 8.5.1. SAM projekts) **–** vīriešu bija 55,8 %, sieviešu **–** 44,2 %.[[2]](#footnote-2)

9.1.4. SAM (*palielināt diskriminācijas riskiem pakļauto iedzīvotāju integrāciju sabiedrībā un darba tirgū*) sieviešu īpatsvars ir 51,5%  un vīriešu **–** 48,5 %.

7.1.1. SAM (*bezdarbnieku kvalifikācija un prasmes atbilstoši darba tirgus pieprasījumam*) sieviešu īpatsvars ir 56,1% un vīriešu **–** 43,9 %.

9.1.1. SAM (*palielināt nelabvēlīgākā situācijā esošu bezdarbnieku iekļaušanos darba tirgū*) sieviešu īpatsvars ir 56,4 % un vīriešu **–** 43,6 %.

7.2.1.1. SAMP (*aktīvās darba tirgus politikas pasākumu īstenošana jauniešu bezdarbnieku nodarbinātības veicināšanai*) sieviešu īpatsvars ir 57,8 % un vīriešu **–** 42,2 %.

9.1.4., 7.1.1., 7.2.1. SAM ir vērojams **neliels sieviešu pārsvars** dalībnieku vidū, lai arī statistiski sieviešu īpatsvars bezdarbnieku vidū ir mazāks nekā vīriešu **–** dalījumā pēc dzimuma 2014.**–**2023. gada periodā vidēji 43,2 % bezdarbnieku bija sievietes un 56,8 % **–** vīrieši.[[3]](#footnote-3) Tas liecina, ka sievietes aktīvāk nekā vīrieši iesaistās nodarbinātības un izglītības pasākumos.

SAM/SAMP, kuru **mērķa grupa ir personas ar invaliditāti vai funkcionēšanas ierobežojumiem** (tai skaitā bērni un jaunieši) vai personas ar garīga rakstura traucējumiem, ir novērojams **līdzsvarotāks dzimumu sadalījums** salīdzinājumā ar citiem SAM/SAMP:

9.1.4.2 SAMP (*funkcionēšanas novērtēšanas sistēmas izveide un ieviešana un asistīvo tehnoloģiju (tehnisko palīglīdzekļu*) pieejamības un pielietojuma Latvijas izglītības iestādēs izpēte) vīriešu īpatsvars ir 51,8 % un sieviešu – 48,2 %;

9.1.4.1. SAMP (*profesionālā rehabilitācija: personu ar invaliditāti vai garīga rakstura traucējumiem integrācija nodarbinātībā un sabiedrībā*) vīriešu īpatsvars ir 46,2 % un sieviešu – 53,8 %;

9.2.2.1. (*deinstitucionalizācija*) vīriešu īpatsvars ir 58,4 % un sieviešu – 41,6 %.

Kopumā var uzskatīt, ka tikai **6** (7.1.1., 7.2.11., 8.5.1., 9.1.1., 9.1.4., 9.2.2.1.) **no 28 SAM ir bijis līdzīgs abu dzimumu dalībnieku skaits**, ņemot vērā, ka šajos SAM atbalsta saņēmēji nebija vienas nozares pārstāvji, bet mērķa grupa bija bezdarbnieki, visi Latvijas iedzīvotāji vai personas ar invaliditāti.

**SAM, kuru mērķa grupā ir izteikts viena dzimuma pārsvars:**

9.2.1.1. SAMP (*profesionāla sociālā darba attīstība pašvaldībās*) vīriešu īpatsvars ir 2,5 % un sieviešu – 97,5 %; projekta mērķa grupa ir pašvaldību **sociālo dienestu speciālisti**, tai skaitā sociālā darba speciālisti.

8.3.1.1. SAMP (*kompetenču pieejā balstīta vispārējās izglītības satura aprobācija un ieviešana*) vīriešu īpatsvars ir 5,5 % un sieviešu – 94,5 %; mērķa grupa lielākoties ir pirmsskolas izglītības, pamatizglītības un vidējās izglītības **pedagogi**.

8.3.2.1. SAMP (*atbalsts nacionāla un starptautiska mēroga pasākumu īstenošanai izglītojamo talantu attīstībai*) vīriešu īpatsvars ir 6,9 % un sieviešu – 93,1 %; mērķa grupa lielākoties ir vispārējo izglītības iestāžu **pedagogi.**

9.2.3. SAM (*atbalstīt prioritāro (sirds un asinsvadu, onkoloģijas, bērnu (sākot no perinatālā un neonatālā perioda) aprūpes un garīgās veselības) veselības jomu veselības tīklu attīstības vadlīniju un kvalitātes nodrošināšanas sistēmas izstrādi un ieviešanu, jo īpaši sociālās atstumtības un nabadzības riskam pakļauto iedzīvotāju veselības uzlabošanai*) vīriešu īpatsvars ir 8,4 % un sieviešu – 91,6 %; mērķa grupa ir **veselības jomā strādājošie un ārstniecības personāls**.

9.2.6. SAM (*uzlabot ārstniecības un ārstniecības atbalsta personāla kvalifikāciju*) vīriešu īpatsvars ir 6,6 % un sieviešu – 93,4 %; mērķa grupa ir ārstniecības un ārstniecības atbalsta personāls, **sociālā jomā strādājošie speciālisti un farmaceitiskās aprūpes pakalpojumu sniedzēji**.

Oficiālā statistikas portāla 2024. gada sākuma dati liecina par **izteiktu dzimuma segregāciju atsevišķās profesijās:**[[4]](#footnote-4) sociālajā un sociālo pakalpojumu jomā nodarbināto vidū 91,2 % ir sievietes (17 062) un 8,8 % ir vīrieši (1 645), pirmsskolas, pamatskolas un vidējā izglītībā nodarbināto (pedagogi, metodikas speciālisti, vadītāji, skolotāju palīgi) vidū 93,4 % ir sievietes (38 052) un 6,6 % ir vīrieši (2 694), un veselības aprūpē (ārsti, ārstniecības personāls, speciālisti un vadītāji) nodarbināto vidū 88,8 % ir sievietes (33 017) un 11,2 % ir vīrieši (4 159).

**Neliela disproporcija** ir 9.2.4. SAM (*veselības veicināšanas un slimību profilakses pakalpojumu pieejamība*), kura mērķa grupa bija visi Latvijas iedzīvotāji, jo īpaši teritoriālās, sociālās atstumtības un nabadzības riskam pakļautās iedzīvotāju grupas – sieviešu īpatsvars šajā SAM ir 68 % un vīriešu – 32 %. Statistikas dati rāda, ka 2017.– 2023. gada periodā veselības stāvokļa pašnovērtējuma ietvaros 39,8 % sievietes un 47,7 % vīriešu vērtēja savu veselību kā “labu” vai “ļoti labu”, kas liecina par to, ka **vīrieši optimistiskāk vērtē savu veselības stāvokli un mazāk iesaistās veselības veicināšanas pasākumos**.

**SAM, kuros dominē vīrieši kā projektu dalībnieki:**

9.1.2. SAM (*palielināt bijušo ieslodzīto integrāciju sabiedrībā un darba tirgū*) vīriešu īpatsvars ir 86,1% un sieviešu – 13,9%; mērķa grupa ir ieslodzītie un bijušie ieslodzītie, kā arī bijušo ieslodzīto ģimenes, kas atbilst statistikai par ieslodzījumā esošajām personām[[5]](#footnote-5) – vidēji periodā no 2014. līdz 2023. gadam vīriešu īpatsvars bija 92,1 % un sieviešu – 7,9 %.


9.2.2. SAM (*palielināt kvalitatīvu institucionālai aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamību personām ar invaliditāti un bērniem*) vīriešu īpatsvars ir 61,1 % un sieviešu – 38,9 %.

8.5.1 SAM (*palielināt kvalificētu profesionālās izglītības iestāžu audzēkņu skaitu pēc to dalības darba vidē balstītās mācībās vai mācību praksē uzņēmumā*) vīriešu īpatsvars ir 59,9 % un sieviešu – 40,1%. Tas saistīts ar lielāku vīriešu īpatsvaru profesionālo izglītības iestāžu izglītojamo vidū laikā no 2017. līdz 2023. gadam (laika periodā, kad tika īstenots 8.5.1. SAM projekts) **–** vīriešu bija 55,8 %, sieviešu **–** 44,2 %.[[6]](#footnote-6)

**Dalībnieki dalījumā pēc vecuma**

Analizējot ESF dalībnieku iesaisti projektos **dalījumā pēc vecuma** (sk. 4. attēlu), secināms, ka lielākais dalībnieku īpatsvars bija vecuma grupā no **25 līdz 59 gadiem** (361 291 jeb 74,6 % no dalībnieku kopskaita), ko nepārprotami ietekmē SAM ietvaros noteiktie mērķi un mērķa grupas. Vismazāk dalībnieku bija vecuma grupā no 0 līdz 4 gadiem (1,1 % no dalībnieku kopskaita) un vecuma grupā, sākot no 65 gadiem (2,8 % no dalībnieku kopskaita).

3. attēls



*Datu avots: KP VIS*

Bērni līdz 14 gadu vecumam veido 10 % no dalībnieku kopskaita, un to iesaiste galvenokārt ir bijusi SAM, kuru mērķa grupa ir personas ar invaliditāti vai garīga rakstura traucējumiem vai kuru darbības ir saistītas ar veselības veicināšanas pasākumiem (9.1.4., 9.2.2. un 9.2.4. SAM). Jaunieši vecuma grupā no 15 līdz 29 gadu vecumam veido 23,1 % no dalībnieku kopskaita. Otrs mazākais dalībnieku skaits ir vecuma grupā virs 65 gadiem – 2,8 % no visu dalībnieku kopskaita, galvenokārt 9.2.4. SAM (*veselības veicināšanas pasākumi*) projektos.

Mērķa grupu dalībnieku profilu **dalījumā pēc** **vecuma** ietekmē arī SAM ietvaros īstenoto projektu mērķi. Piemēram, nodarbinātības un izglītības jomas SAM ar vislielāko dalībnieku skaitu (7.1.1., 8.4.1. un 9.1.1. SAM) īstenotajos projektos lielākā daļa dalībnieku ir vecumā no 30 līdz 59 gadiem – 181 482 jeb 81,1 % no visa šo SAM dalībnieku kopskaita (223 811).

Kopumā, salīdzinot ar valsts iedzīvotāju vidējiem rādītājiem 2014.–2020. gada plānošanas perioda projektu īstenošanas posmā (01.01.2014.–31.12.2023.), sievietes ESF projektu dalībnieku vidū ir pārstāvētas nedaudz vairāk (vidēji valstī sieviešu īpatsvars šajā periodā ir 53,9 % no iedzīvotāju kopskaita un vīriešu – 46,1 %)[[7]](#footnote-7) (3. attēls). Tas liecina par pozitīvu tendenci sieviešu iesaistē izglītības, nodarbinātības un veselības veicināšanas aktivitātēs, kas ilgtermiņā veicinās sieviešu un vīriešu vienlīdzīgas tiesības un iespējas darba tirgū un izglītībā. Līdzvērtīga abu dzimumu iesaiste mazina ar dzimumu saistītu negatīvu stereotipu pastāvēšanu sabiedrībā, sekmējot sieviešu un vīriešu vienlīdzīgu tiesību un iespēju veicināšanu un sieviešu dzīves kvalitātes uzlabošanos dažādos aspektos. Kopumā pasākumos, kuri ir vērsti uz nozari, kurā ir vairāk sieviešu vai vīriešu, arī iesaiste pasākumos liecina par tādu pašu tendenci, savukārt pasākumos, kas vērsti uz plašāku sabiedrību, izteiktu dzimumu disproporciju nevar novērot, tātad abi dzimumi vienlīdzīgi piekļūst un gūst labumu no ES fondu ieguldījumiem.

4. attēls

*Datu avots: KPVIS*

**Dalībnieki ar invaliditāti**

ESF īstenoto projektu dalībnieku vidū 11,9 % (jeb 57 583 personas no 484 096[[8]](#footnote-8)) bija **personas ar invaliditāti.**[[9]](#footnote-9) Būtiskāko īpatsvaru veido dalībnieki ar cita veida invaliditāti (50,3 %), dalībnieki ar kustību traucējumiem (29,6 %) un dalībnieki ar garīga rakstura traucējumiem (25,0 %), tad seko dalībnieki ar redzes traucējumiem (4,1 %) un dzirdes traucējumiem (1 %) (sk. 5. attēlu).

5. attēls

*Datu avots: KPVIS DAR*

Salīdzinot ar 2023. gada statistiku par personu (pieaugušo un bērnu) ar invaliditāti sadalījumu pēc funkcionālo traucējumu veidiem Latvijā,[[10]](#footnote-10) secināms, ka proporcija starp invaliditātes veidiem ir līdzīga ar ESF dalībnieku attiecīgo proporciju – personas ar dzirdes traucējumiem – 1,3 %, ar redzes traucējumiem – 4,8 %, ar kustību traucējumiem – 19,1 %, ar psihiskiem un uzvedības traucējumiem – 14,2 % un pārējie traucējumi vai gadījumi, kad personai nav norādīts traucējumu veids, ir 60,8 %.

6. attēls

*Datu avots: KPVIS DAR*

**Lielākais personu ar invaliditāti skaits** (6. attēls) piedalījās 9.2.4., 8.4.1., 7.1.1., 9.1.1., 14.1.2. un 9.1.4. SAM, kas ir vērsti uz integrācijas sabiedrībā un darba tirgū veicināšanu, sociālo pakalpojumu attīstību un veselības veicināšanas pasākumiem:

9.2.2. SAM (*palielināt kvalitatīvu, institucionālai aprūpei alternatīvu, sociālo pakalpojumu dzīvesvietā un ģimeniskai videi pietuvinātu pakalpojumu pieejamību personām ar invaliditāti un bērniem*) – 91,4 % no dalībnieku kopskaita 10 048;

9.1.4. SAM (*palielināt diskriminācijas riskiem pakļauto iedzīvotāju integrāciju sabiedrībā un darba tirgū*) – 58,1 % no dalībnieku kopskaita 6 648.

ESF projektu **dalībnieku ar invaliditāti dalījumā pēc dzimuma** vīriešu proporcija ir 44,2 % un sieviešu – 55,8 %, kas atbilst kopējai situācijai valstī.

Saskaņā ar statistikas datiem[[11]](#footnote-11) 2023. gadā (uz 2014.–2020. gada plānošanas perioda projektu beigu datumu) 11,3 % Latvijas iedzīvotāju ir personas ar invaliditāti. Tādējādi var secināt, ka ESF projektu ietvaros atbalstīto personu ar invaliditāti īpatsvars (11,9 %) kopējā dalībnieku skaitā ir līdzīgs kā sabiedrībā kopumā. Šāds rezultāts ir panākts, ņemot vērā, ka SAM ietvaros īpaša uzmanība tiek pievērsta personu ar invaliditāti nodarbinātības un sociālās iekļaušanas veicināšanai (piemēram, 9.1.1., 9.1.4., 9.2.2. SAM), kā arī HP VI īstenošanas rezultātā.

**Migranti un etniskās minoritātes**

Kopumā 17 % (jeb  82 292) dalībnieku ir identificēti kā atbilstoši **migrantu, dalībnieku ar ārvalstu izcelsmi un etnisko minoritāšu grupai (tostarp sociāli atstumtās kopienas, piemēram, romi)**. Datu analīze SAM un SAMP līmenī rāda, ka vislielākais migrantu un minoritāšu dalībnieku skaits piedalījušies 7.1.1. SAM (*bezdarbnieku kvalifikācija*), 14.1.2. SAM (*atveseļošanas pasākumi labklājības jomā (ESF)*) un 9.1.1.2. SAM (*ilgstošo bezdarbnieku aktivizācijas pasākumi*) projektos. 7.1.1. SAM piedalījušies 41 112 migrantu vai nacionālo minoritāšu grupai piederīgie, kas veidoja 58,6 % no visiem attiecīgā SAM dalībniekiem, 14.1.2. SAMP piedalījušās 10 950 personas (36,6 %) un 9.1.1.2. SAMP – 12 676 personas (46,4 %).

Atsevišķi jāatzīmē 9.1.4.4. SAM “Dažādību veicināšana (diskriminācijas novēršana)”, kur viena no mērķa grupām ir patvēruma meklētāji. Līdz 2023. gada 31. decembrim atbalstu ir saņēmuši 3 239 nelabvēlīgā situācijā esošie iedzīvotāji, sociālā mentora pakalpojumu saņemšanai tika reģistrēti un atbalstīti 1 957 Ukrainas civiliedzīvotāji, atbalstu ir saņēmuši 2 193 patvēruma meklētāji un personas ar bēgļa vai alternatīvo statusu. 1 795 dalībnieki pēc projekta ir sākuši darba meklējumus, iesaistījušies izglītībā/apmācībā, kvalifikācijas ieguvē, nodarbinātībā, tostarp kļuva pašnodarbinātie. SAMP ietvaros 705 darba devēji ir piedalījušies izglītojošos pasākumos par sociālās iekļaušanas un diskriminācijas novēršanas jautājumiem, tika apmācītas 1 160 personas.

1. KPVIS dati no Standarta atskaitēm “Kopējie iznākuma rādītāji dalībniekiem (ESF)”, kas satur datus par unikālajām dalībām konkrētajā gadā. [↑](#footnote-ref-1)
2. Avots: <https://data.stat.gov.lv/pxweb/lv/OSP_PUB/START__IZG__IGR__IPA/?tablelist=true>. [↑](#footnote-ref-2)
3. Avots: <https://data.stat.gov.lv/pxweb/lv/OSP_PUB/START__EMP__NBBA__NBB1/NBB160c/>. [↑](#footnote-ref-3)
4. Avots: <https://data.stat.gov.lv/pxweb/lv/OSP_PUB/START__EMP__NB__NBLA/?tablelist=true>. [↑](#footnote-ref-4)
5. Avots:<https://stat.gov.lv/lv/statistikas-temas/labklajibas-un-vienlidzibas-raditaji/sociala-ieklausanas/sociala-ieklausanas-riska-grupa-ieslodzitie-un-no-ieslodzijuma-vietam-atbrivotas-personas>. [↑](#footnote-ref-5)
6. Avots: <https://data.stat.gov.lv/pxweb/lv/OSP_PUB/START__IZG__IGR__IPA/?tablelist=true>. [↑](#footnote-ref-6)
7. Avots: <https://stat.gov.lv/lv/statistikas-temas/iedzivotaji/iedzivotaju-skaits/2323-iedzivotaji-pec-dzimuma-un-vecuma?themeCode=IR>. [↑](#footnote-ref-7)
8. KPVIS dati no standarta atskaitēm “Kopējie iznākuma rādītāji dalībniekiem (ESF)”. [↑](#footnote-ref-8)
9. KPVIS DAR atskaites. [↑](#footnote-ref-9)
10. Avots: <https://stat.gov.lv/lv/statistikas-temas/soc-aizsardziba-veseliba/personas-ar-invaliditati>. [↑](#footnote-ref-10)
11. Avots: <https://stat.gov.lv/lv/statistikas-temas/labklajibas-un-vienlidzibas-raditaji/sociala-ieklausanas/sociala-ieklausanas-riska-grupa-personas-ar-invaliditati-un-personas-ar-funkcionesanas>. [↑](#footnote-ref-11)