*5. pielikums*

# horizontālā principa “Vienlīdzīgas iespējas” pārkāpumi un neatbilstības

Informācija par horizontālā principa “Vienlīdzīgas iespējas” pārkāpumiem un neatbilstībām tika apkopota par visu plānošanas periodu, t.i., no 2014. gada līdz programmas slēgšanai – 2025. gada 30. aprīlim, izmantojot LM informācijas pieprasījumos[[1]](#footnote-1) iegūto informāciju.

Atbilstoši LM pieprasījumam atbildīgās iestādes (VK, VARAM, TM, EM) un ES fondu Revīzijas iestāde sniedza informāciju, ka nav saņēmušas sūdzības vai konstatējušas neatbilstības par vienlīdzīgu iespēju un dzimumu līdztiesības principu pārkāpumiem, personu ar invaliditāti tiesību neievērošanu un diskrimināciju, kā arī diskrimināciju vecuma, etniskās piederības un citu faktoru dēļ saistībā ar ES fondu 2014.–2020. gada plānošanas perioda minēto iestāžu atbildībā esošo specifisko atbalsta mērķu un pasākumu projektiem. VM, KM un SM informāciju nav sniegušas.

**CFLA sniedza informāciju, ka veicot pārbaudes projekta īstenošanas vietās periodā no 2014. gada līdz 2022. gada 25. septembrim, ir konstatējusi 28 atkāpes**, kas ir attiecināmas uz HP VI. Savukārt laika periodā no 2022. gada 26. septembra līdz programmas slēgšanai CFLA ir konstatējusi vienu neatbilstību un 10 atkāpes pārbaudēs projektu īstenošanas vietās. Visas CFLA konstatētās atkāpes attiecas uz vides piekļūstamības aspektiem un tās ir novērstas:

* tika konstatētas un novērstas atkāpes, kas rada šķēršļus cilvēkiem ar invaliditāti izmantot infrastruktūru tādā mērā, ka netiek ierobežota viņu pārvietošanās iespēja un neatkarība, piemēram: neatbilstoši ierīkots domofons, kas cilvēkiem ar kustību traucējumiem liedz saziņas iespēju ar iestādi klātienes apmeklējuma laikā, kā arī durvju ailas un pakāpieni nav izcelti ar kontrastējošu krāsojumu (projekts Nr. 4.2.2.0/21/A/031);
* asfaltētās ietves segums ir nestabils un viegli drūpošs, kas rada bažas par drošu piekļūšanu objektam ilgtermiņā, neradot bīstamību klientu un apmeklētāju veselībai. SI pieņēma lēmumu, paredzot ietves segumā arī taktilās plāksnes, lai nodrošinātu vājredzīgiem un neredzīgiem klientiem/apmeklētājiem vieglu orientēšanos apvidū (projekts Nr. 9.3.1.1/19/I/033);
* konstatēts, ka pacēlāja stiklotās durvis nav marķētas ar kontrastējošu marķējumu atbilstoši LBN 208-15 "Publiskas būves" 45. punkta prasībām, kas rada bažas par drošu pārvietošanos cilvēkiem ar redzes traucējumiem, kā arī ikvienam cilvēkam (projekts Nr. 9.3.1.1/19/I/037);
* pie ēkas nav ierīkota autostāvvieta personām ar īpašām vajadzībām, kā to nosaka 30.04.2013. MK noteikumu Nr. 240 “Vispārīgie teritorijas plānošanas, izmantošanas un apbūves noteikumi” 203. punkts (projekts Nr.9.3.1.1/19/I/037);
* nav ievērotas publisko būvju vides piekļūstamības prasības atbilstoši 30.06.2015. MK noteikumu Nr. 331 “Noteikumi par Latvijas būvnormatīvu LBN 208-15 "Publiskas būves"” prasībām, tostarp uz kāpņu margām pie pirmā un pēdējā pakāpiena nav iestrādāts stāva numurs taktilā (sataustāmā) apzīmējuma vai numura Braila raksta veidā; nav marķētas līmeņu maiņas, kā arī kāpņu pirmais un pēdējais pakāpiens (projekts Nr.9.3.1.1/19/I/037).

Pārskata periodā CFLA konstatēja **vienu neatbilstību**, **kas ir attiecināma uz horizontālo principu:**

Projektā Nr. 2.2.1.1/21/I/003 “Kadastra informācijas sistēmas modernizācija un datu pakalpojumu attīstība” tika konstatēts, ka FS nav izpildījis plānotās darbības, kas projektā ir vērstas uz horizontālā principa “Vienlīdzīgas iespējas” ievērošanu, par kuru projekta iesnieguma vērtēšanā piešķirts papildu punkts, tādējādi pārkāpjot vienošanos par projekta īstenošanu. FS tika piemērota finanšu korekcija 5 % apmērā no projekta apjoma, kas ir noteikts no proporcionāli piešķirtā punktu skaita projekta vērtēšanā pret kopējo piešķirto punktu skaitu. FS nebija pilnībā nodrošinājis izstrādātā e-pakalpojuma piekļūstamības prasības, kas ir krietni plašāks aktivitāšu kopums par pārlūkprogrammā pieejamajiem atsevišķiem tehniskiem risinājumiem (kontrasts, burtu izmērs u. c.).

**FM un IZM** sniedza informāciju par **iespējamiem horizontālā principa “Vienlīdzīgas iespējas”** **pārkāpumiem** pārskata periodā. Izvērtēšanas rezultātā tika identificēts Smiltenes novada pašvaldības projekts (projekts Nr. 8.1.2.0/17/I/034 “Mācību vides uzlabošana Smiltenes vidusskolā”), kurā risināts problēmjautājums, kam ir saistība ar HP VI neievērošanu.

1) 2023. gada martā no Eiropas Komisijas Reģionālās un pilsētpolitikas ģenerāldirektorāta (turpmāk – EK REGIO) tika saņemts pieprasījums par Latvijas Republikas tiesībsarga sūdzību Eiropas Komisijā par iespējamu vides pieejamības neatbilstību personām ar kustību traucējumiem, tostarp attiecībā uz nepietiekamu piekļuvi dienesta viesnīcas/internāta ēkas augšējiem stāviem;

2) Latvijas Republikas tiesībsargam tika sniegta atbilde ar Smiltenes novada pašvaldības (turpmāk tekstā – Pašvaldība) skaidrojumu, ka internāts ir piemērots patstāvīgai lietošanai personām ar invaliditāti, jo visas telpas (mācību klases, atpūtas telpas, dzīvojamās istabas, sanitāri tehniskās telpas) personām ar kustību traucējumiem ir organizētas ēkas 1. stāvā, un ka Pašvaldība piesaistīja ekspertu un Latvijas Cilvēku ar īpašām vajadzībām sadarbības organizāciju “SUSTENTO” (turpmāk tekstā – organizācija “SUSTENTO”), lai kopīgi izvērtētu, vai internātā nav iespējams ierīkot citu risinājumu, kas būtu piemērots personām ar invaliditāti patstāvīgai lietošanai;

3) CFLA, izvērtējot tās rīcībā esošo informāciju un ņemot vērā, ka nav saņemtas nedz sūdzības no audzēkņiem vai citām personām, kuras izmanto vai vēlētos izmantot dienesta viesnīcu, nedz kādas citas sūdzības, kā arī Pašvaldība ir veikusi uzlabojumus atbilstoši organizācijas “SUSTENTO” ieteikumiem, secināja, ka normatīvo aktu prasību pārkāpumi nav identificēti, attiecīgi 2023. gada 3. maijā VI no CFLA saņemto informāciju pārsūtīja EK REGIO;

4) EK REGIO 2024. gada 20. septembrī informēja VI, ka no Komisijas puses sūdzības izskatīšana ir noslēgta, jo nav konstatēts pietiekams pamats pārkāpuma procedūras ierosināšanai pret Latviju.

**Tiesībsarga birojs** sniedza informāciju par pārbaudes lietām, kuras ir attiecināmas uz 2014.–2020. gada periodā īstenotajiem ES fondu projektiem:

**Pārbaudes lieta Nr. 2022-55-26D[[2]](#footnote-2)**

Tiesībsargs pārbaudes lietā, kas tika uzsākta pēc personas iesnieguma, konstatēja, ka ES struktūrfondu ieviešanā pēcdoktorantūras programmas ietvaros (1.1.1.2. pasākums “Pēcdoktorantūras pētniecības atbalsts” (*PostDoc Latvia*)) dzimumu līdztiesības princips un pienākums pabeigt projektus atbilstoši termiņam nonāca pretrunā, jo, izmantojot ar grūtniecību saistītos atvaļinājumus, nebija iespējams pabeigt projektu atbilstoši normatīvajos aktos noteiktajam termiņam. Savukārt, ievērojot projektu noslēguma termiņu, nebija iespējams izmantot ar grūtniecību saistītos atvaļinājumus atbilstoši nacionālajam regulējumam. Veidojās situācija, kad sievietes zinātnieces ir noslēgušas darba līgumus ar augstskolām, tomēr projektu ietvaros sieviešu zinātnieču tiesības izmantot ar grūtniecību saistītos atvaļinājumus (grūtniecības, maternitātes un bērna kopšanas) un to ilgumu noteica Latvijas Zinātnes padome (LZP), kas savukārt nozīmēja trīspusējas darba tiesiskās attiecības. LZP piedāvājumi situācijas risināšanā nebija saistīti ar darba un privātās dzīves balansa ievērošanu, turklāt nevienā gadījumā LZP nebija piedāvājusi tādus risinājumus – segt izdevumus no nacionālā budžeta vai pētniecības tēmu iekļaut jaunajā budžeta plānošanas periodā – kā piedāvāja Eiropas Komisija. Citas iesaistītās institūcijas – Finanšu ministrija (FM) un Izglītības un zinātnes ministrija (IZM) – atbalstīja LZP pozīciju. Turklāt pārbaudes lietas ietvaros veiktā sieviešu zinātnieču aptauja liecināja, ka LZP savā darbībā par prioritāti izvirza normatīvajos aktos noteikto termiņa ievērošanu, nevis meklē risinājumus, lai nodrošinātu dzimumu līdztiesības principa ievērošanu.

Pārkāpums novērsts, paredzot atbilstošus īstenošanas nosacījumus ES fondu 2021.– 2027. gadam plānošanas perioda 1.1.1.9. pasākumā “Pēcdoktorantūras pētījumi”.

MK noteikumos par 1.1.1.9. pasākuma “Pēcdoktorantūras pētījumi” īstenošanu[[3]](#footnote-3) ir ietverts regulējums, kas nodrošina iespēju pagarināt pētniecības pieteikuma īstenošanas termiņu pēcdoktoranta ilgstošas pārejošas darbnespējas gadījumā, kā arī gadījumos, kad pēcdoktorants atrodas grūtniecības un dzemdību atvaļinājumā vai pēcdoktorants atrodas bērna kopšanas atvaļinājumā (MK noteikumu Nr. 35 86. un 87. punkts).

**Iesniegums par nepiekļūstamību VSIA “Nacionālais psihiskās veselības centrs”**

Lieta tika izskatīta uz iesnieguma pamata, norādot, ka iesniedzēja 2024. gada augustā kopā ar personu ratiņkrēslā apmeklēja VSIA “Nacionālais psihiskās veselības centrs” (turpmāk tekstā – Centrs) tā jaunajās telpās un konstatēja, ka lifts, kas paredzēts arī personām ratiņkrēslā, atrodas aiz stikla durvīm, kas nav piemērotas personām ar invaliditāti. Proti, minētās durvis ar spiedienu veras ciet un personai ar pretspēku tās jāver vaļā. Minētais nav izdarāms, personai braucot ratiņkrēslā, tāpat to nevar izdarīt arī pavadošā persona, stumjot ratiņkrēslu. Durvīm nav pieejami citi atvēršanas risinājumi. Tāpat Centra teritorijā nav norāžu, lai apmeklētāji tajā varētu orientēties.

Iesnieguma izskatīšanas ietvaros Centrs informēja, ka tā ēkas būvniecībai tika piesaistīts gan ES struktūrfondu finansējums (projekts Nr. 9.3.2.0/21/I/002 “Veselības aprūpes infrastruktūras attīstība”), gan nacionālais finansējums. Centrs atzina, ka pastāv problēma ar durvju atvēršanas smagumu un tā radītajām sekām, un piekrita veikt pasākumus problēmas novēršanai, līdz ar to pārbaudes lieta netika ierosināta. Centrs attiecīgi sniedza informāciju par izvēlēto risinājumu.

**Pētījums par tīmekļvietņu piekļūstamību cilvēkiem ar invaliditāti[[4]](#footnote-4)**

Lai izzinātu valsts un pašvaldības tīmekļvietņu piekļūstamību lietotājiem ar redzes grūtībām un procesa atbilstību Eiropas Parlamenta un Padomes Direktīvai 2016/2102 (2016. gada 26. oktobris) par publiskā sektora struktūru tīmekļvietņu un mobilo lietotņu piekļūstamību, Rīgas vājredzīgo un neredzīgo biedrība “Redzi mani” tiesībsarga uzdevumā 2023.–2024. gadā veica 15 valsts un pašvaldības iestāžu tīmekļvietņu tehnisko analīzi. Minētais pētījums tika uzsākts pēc tiesībsarga iniciatīvas.

Tiesībsargs secināja, ka valsts un pašvaldību iestādēm ir pienākums nodrošināt savu tīmekļvietņu piekļūstamību. Daļa minēto tīmekļvietņu atrodas tīmekļvietņu vienotajā platformā, kura tika veidota nolūkā nodrošināt piekļūstamību un kuras izveidei tika piesaistīts ES struktūrfondu finansējums (Eiropas Reģionālās attīstības fonds, Nr. 2.2.1.1/17/I/016). Tiesībsargs pārbaudīja 15 tīmekļvietnes (gan tās, kas atrodas minētajā platformā, gan tās, kas tajā neatrodas) un konstatēja, ka tās visas ir nepiekļūstamas. Piekļūstamības problēmas rodas ne vien tādēļ, ka tīmekļvietņu platforma nav piekļūstama (ja platformā ir kāda kļūda, tad tāda pati kļūda būs arī tīmekļvietnēs, kas atrodas platformā), bet arī tādēļ, ka katras konkrētās tīmekļvietnes administrators nepārzina piekļūstamības prasības pietiekamā līmenī un informāciju tīmekļvietnē ievieto, tās neievērojot.

**Par deinstitucionalizācijas procesa uzraudzību**

Tiesībsargs, īstenojot deinstitucionalizācijas procesa uzraudzību, cita starpā novērtējis ESF pasākuma Nr. 9.2.2.1. “Deinstitucionalizācija” ietvaros izveidoto grupu māju atbilstību prasībām. Apmeklējot vairākas grupu mājas, sākotnējais novērojums liecina, ka tās ir izveidotas segregētā vidē, piekļūstamība tiek nodrošināta ēku pirmajos stāvos, bet ne pārējos, kaut gan aktīvāka sabiedriskā dzīve norit tieši augstākajos ēkas stāvos. Līdz ar to cilvēks ar kustību traucējumiem tiek izolēts. Pētījums vēl ir izstrādes stadijā, pēc tā pabeigšanas atbildīgās institūcijas tiks informētas par secinājumiem.

**Latvijas Republikas tiesībsarga 2024. gada ziņojums[[5]](#footnote-5)**

Kopējo situāciju valstī diskriminācijas jomā raksturo LR tiesībsarga 2024. gada ziņojumā norādītais, ka 2024. gadā ir saņemti 74 iedzīvotāju iesniegumi un 48 valsts institūciju un starptautisku organizāciju pieteikumi, kas kopumā skāra 222 gadījumus saistībā ar diskrimināciju. Šis rādītājs ir ievērojami augstāks nekā 2023. gadā par diskriminācijas aizlieguma pārkāpumiem saņemto iesniegumu skaits[[6]](#footnote-6), attiecīgi veidojot pieaugumu par 1009%. Pieprasījums pēc tiesībsarga iesaistes ar diskriminācijas aizliegumu saistītu jautājumu risināšanā ir strauji pieaudzis, un viens no pieauguma iemesliem varētu būt sabiedrības pastiprinātā interese par savām tiesībām un pieejamajiem tiesiskās aizsardzības mehānismiem, sabiedrības izpratnes kāpums.

**LM pārskata periodā ziņoja CFLA** **par iespējamām neatbilstībām attiecībā uz piekļūstamības nenodrošināšanu personām ar invaliditāti** (redzes, dzirdes, kustību un garīga rakstura)ERAF un KF līdzfinansētajos projektos.LM uzdevumā Latvijas Cilvēku ar īpašām vajadzībām sadarbības organizācija SUSTENTO 2018. gadā īstenoja vides un informācijas piekļūstamības konsultācijas 60 ERAF un KF projektu īstenotājiem, konstatējot, ka gandrīz katrā no tiem atrodamas lielākas vai mazākas atkāpes attiecībā uz vides piekļūstamību vai arī piekļūstamības prasības ir ievērotas tikai formāli. Savukārt 2021.–2023.gadā tika īstenotas 120 konsultācijas par vides piekļūstamības prasību nodrošināšanu, konstatējot iespējamās neatbilstības 14 projektos 2021. gadā un 16 projektos 2022.–2023. gadā[[7]](#footnote-7), par ko LM informēja CFLA. Veicot pārbaudes projektu īstenošanas vietās, CFLA atzina, ka pārkāpumi ir novērsti un neatbilstību minētajos projektos nav.

1. LM 08.07.2025. vēstule Nr. 30-2-01/1014 par informācijas sniegšanu par iestādes rīcībā esošo informāciju par konstatētajiem pārkāpumiem vai neatbilstībām ES fondu līdzfinansētajos projektos par laika periodu no 2022. gada 26. septembra līdz programmas slēgšanai. [↑](#footnote-ref-1)
2. [Atzinums pārbaudes lietā Nr. 2022-55-26D par diskriminācijas aizlieguma pārkāpumu dzimuma dēļ ES struktūrfondu izlietojumā](https://www.tiesibsargs.lv/resource/atzinums-parbaudes-lieta-nr-2022-55-26d-par-diskriminacijas-aizlieguma-parkapumu-dzimuma-del-eiropas-savienibas-strukturfondu-izlietojuma/). Informāciju par minēto lietu sniedza arī FM un IZM. [↑](#footnote-ref-2)
3. MK 09.01.2024. noteikumi Nr. 35 “Eiropas Savienības kohēzijas politikas programmas 2021.–2027. gadam 1.1.1. specifiskā atbalsta mērķa "Pētniecības un inovāciju kapacitātes stiprināšana un progresīvu tehnoloģiju ieviešana kopējā P&A sistēmā" 1.1.1.9. pasākuma "Pēcdoktorantūras pētījumi" īstenošanas noteikumi”. [↑](#footnote-ref-3)
4. Skatīt šeit: <https://www.tiesibsargs.lv/wp-content/uploads/2024/08/timeklvietnu_pieklustamiba_tehniska_analize.pdf>. [↑](#footnote-ref-4)
5. Skatīt šeit: <https://www.tiesibsargs.lv/wp-content/uploads/2025/05/tiesibsarga_2024_gada_zinojums.pdf>. [↑](#footnote-ref-5)
6. Iepriekš tiesībsargs apkopoja informāciju par dažādiem ar atšķirīgu attieksmi saistītiem pārkāpumiem, piemēram, tiesiskās vienlīdzības principa un diskriminācijas aizlieguma pārkāpumiem,

   mobingu un bosingu. Attiecīgi 2023. gadā ar atšķirīgu attieksmi saistītu iesniegumu skaits bija 58, no tiem 22 iesniegumi par iespējamiem diskriminācijas aizlieguma pārkāpumiem. [↑](#footnote-ref-6)
7. Gala ziņojums par vides piekļūstamības ekspertu konsultācijām ES fondu projektu īstenošanas vietās, skatīt šeit: <https://www.lm.gov.lv/lv/gala-zinojums-par-vides-pieklustamibas-ekspertu-konsultacijam-es-fondu-projektu-istenosanas-vietas-03012022>. [↑](#footnote-ref-7)